和徐之才巡按見寄
作者：馮山
朝代：宋

paragraphs: 捫參趨遠道，首蜀下青泥。
江遶縈紆带，山盤屈曲梯。
何時巖腹斷，自古客心低。
峽盡逢寧武，天寛類寶雞。
東窮巴嶺北，南轉梓潼西。
地共猿猱食，居同鳥雀栖。
風霜傳一檄，玉帛走千蹊。
力責多傭父，窮輸或嫁妻。
上憂分使節，僉議輟朝圭。
素志施膏澤，虛懷去町畦。
垂鞭防馬憊，含哺止兒啼。
夜寢無寧席，朝餐或茹梨。
驅馳宣詔令，歌舞慰童齯。
按部經雙劍，迎壺滿見溪。
政清冰出凌，民附水淫堤。
指穴收毚兔，搜羣去狠羝。
吏悛藏乳虎，人樂戲春麛。
驛轉悠千里，秋霖動一犂。
憂勞如有病，暴露欲生黧。
委箧書爭報，封囊藥自題。
茶塵思鳥觜，羮野憶駝蹄。
過雁晴逾叫，殘蟬曉更嘶。
萬愁休入耳，數酌且温臍。
聖治幾仁壽，宸衷念庶黎。
呻吟裁藥石，亢旱得雲霓。
駒有苗場食，鸞無枳棘栖。
明公深履歷，清望絕乖睽。
盤錯居常試，安恬久自迷。
漢貂方促召，賈論息言提。
寶閣鄰天仗，星闈侍女奚。
功名當少俟，歲月尚能稽。
末路忻依託，先期慮解攜。
榮封雖絕跡，歸意共含悽。
自笑身謀拙，曾將物理齊。
倒行嗟黽勉，仰望跼攀躋。
易足籬邊鷃，難馴水上鷖。
稻粱誰計鶴，車馬未安鼷。
詩戰逢諸帥，文聲鼓萬鼙。
白徒雖自奮，黄馘豈容批。
怒臂猶輕展，驚魂已暗擠。
續貂無取者，附驥亦榮兮。
巧拙其如性，天機不可倪。